Nejmeh Khalil Habib

Nejmeh Khalil Habib (arabieraz: نجمة خليل حبيب), (Haifa, Palestina, 1946a) palestinar idazlea da. Filosofian doktoretza egin zuen Australiako Sidneyko Unibertsitatean. Bere lanik ezagunena 2014an argitaratutako Visions of exile and return in the Arabic Palestinian novel (Erbesteratze eta itzulera ikuspegiak Palestinako eleberri arabiarrean).

 Ibilbidea 
Habib 1946an jaio zen Haifa hirian, Palestinan. Bere gurasoak, Safad-eko barrutian dagoen Kirán Bir'im herrixkakoak ziren. Hala ere, Beiruteko aldirietan hazi zen. 1970ean, Arteetako Lizentziatura egin zuen Beiruteko Unibertsitate Arabiarrean. 1991n, literaturan masterra egin zuen Beiruteko Libanoko Unibertsitatean. Gaztetatik Libanoko hainbat egunkaritarako idazten hasi zen, hala nola Al-Nasiriya, Al-Adab, Al-Hawadith eta Al-Muharrar-erako, baita My Political Vision aldizkarirako ere.

Habibek Libanoko gerra bizi izan zuen. 1991tik Australian bizi da bere familiarekin. Bertan, arabiar kulturaren giroan murgildu zen eta bere proiektu literarioa abiatu zuen. 'Jusoor '''argitalpenaren editore nagusi gisa lan egin zuen eta Australian argitaratutako egunkari arabiar gehienetan parte hartu zuen.

Filosofian doktoretza atera zuen Australiako Sidneyko Unibertsitatean. Arteetarako Australiako Kontseiluaren beka bat jaso zuen, baita Australiako Arabiar Herentziaren Berpizkunderako Elkarteak ematen duen Yibrán Jalil Yibrán Nazioarteko Saria ere. Gainera, Palestinako Langileen Federazio Orokorraren (Australiako atala) esker oneko ziurtagiri bat jaso zuen.

Habibek 1999an argitaratu zuen bere lehen liburua eta ezagunena, The Humanitarian Patterns in the Literature of Ghassan Kanafani izenburuarekin. Bertan, Habibek islatu zuen zenbait literaturako ikerlari eta jakintsuek Kanafaniren literatura politikotzat jotzen zutela, eta horrek bere balioa bereganatu zuela ordezkatzen zuen gaiaren garrantziagatik. Hala ere, Habibek literatura hori aztertu eta ikuspegi humanitariotik landu zuen, non Palestinako auzia ikertu zuen.

2001eko azaroan argitaratutako And the Children Suffer izeneko eleberria izan zen bere bigarren lana. Hiriko kafetegi publiko batera zihoan emakume baten istorioa kontatzen zuen liburuak. Gero konturatzen zen zein aspergarria eta monotonoa zen bere bizitza, eta une batean erabakitzen zuen denboran atzera egin eta bere asperduratik ihes egitea.A Spring that Did Not Blossom Habiben hirugarren lana izan zen eta 2003ko urrian argitaratu zuten. Bertan, Habib jende xumearen alde jartzen zen. Maryamen istorioa kontatzen zuen, bere bakardadearekin liluratuta zegoen ama, eta Naaman, bere ausardia desitxuratzen zuten pentsamenduez lotsatzen zen martiria. Hananen istorioa ere kontatzen zuen, aitaren adorea loriatu eta gaitzestearen artean zalantzan zebilena. Azkenik, Amer-i buruz idatzi zuen, familia-betebeharraren eta asmo nazionalen artean aukeratu behar zuena.

Habiben lanik arrakastatsuena 2006an argitaratu zen From Australia: Contemporary Literary Faces liburua izan zen. Habib Ghassan Kanafaniren literaturaren azterketatik munduko literaturaren barruan Australiako literaturaren azterketara jauzi egin zuen, non Australiako kontinenteko literatur-izen garaikide nabarmenenak aurkeztu baitzituen.

2014an, Visions of Exile and Return in the Palestinian Arab Novel  argitaratu zuen Habibek, palestinarren eta israeldarren arteko gatazkaren eta Jerusalem eta Palestinaren askapenaren atalean. Liburu horretan, Palestinako eleberri arabiarrean erbestearen eta itzuleraren ikuspegiak aztertzen zituen ikerketa aurkeztu zuen Habibek, bere ereduak diasporako ingurune desberdinetatik eta afiliazio intelektual anitzetatik hartu zituelarik. Habibi argi geratu zitzaion palestinar guztiek, euren alde ideologiko, kultural eta sozialak albo batera utzita - diasporan zein okupaziopean egon -, euren egoera aldi baterakoa dela uste zutela. Bi okupazioetan lapurtu zizkieten etxe, zelai, herri eta hiriak berreskuratzeko palestinar guztiek zuten eskubidean sinesten zuen Habibek liburu horretan. Sei ataletan banatu zuen liburu edo ikerketa hori, erbestealdiaren eta itzuleraren bi gaien ikuspegi desberdinak aztertzen zituztenak. Lehen atalean, Ghassan Kanafaniren literaturan erresistentziaren ikuspegi su-eragilea deitu zuena aztertu zuen. Bigarren atalean Yibrán Jalil Yibrán-en literaturan etorkizuneko ikuspegi apostolikoaz hitz egin zuen. Hirugarren atalak identitatea zalantzan jartzen duen ikuspegia jorratzen zuen. Laugarren atalak ikuspegi sozial iraultzaile bati buruz hitz egiten zuen. Bosgarren atalak Yahya Khalafen ikuspegi instituzionalaz hitz egiten zuen, eta seigarren atalak esperientzia borrokalariaren ezaugarriak jorratzen zituen.

Habibek, 2017an, Arab House of Science Publishers-ekin elkarlanean  Critical Readingabs in Poetry and Novel izeneko liburua argitaratu zuen. Liburuak arabierazko literatur testuaren ikuspegi eta azterketa multzo bat zekarren. Poesia lanen eta narrazio testuen aukeraketak ere berrikusi zituen. Liburu horretan, Habibek poema, nobela, ipuin eta biografien irakurketa kritikoa izan zuen ardatz, baita pentsamendu eta gizartearena ere. 

2018an, eta argitaletxe berarekin, My grandmother lost the dream and other stories argitaratu zuen. Liburu horretan, "amona"-ri eman zion paper nagusia, eta ametsen gaia hartu zuen ardatz, eta zorizko oroitzapen gisa deskribatutakoak izan zituen hizpide. Palestinako literaturaren gorakadaren garaia ekarri zuen gogora Mahmoud Darwishekin, eta iraultzaren garaia Abu Ammarekin. Habibek erregresio garaiaz idatzi zuen, berak deitu zion bezala, Fatah eta Hamasen arteko liskarrak, Beit Hanoun-eko sarraskia, Beirut-eko inbasioa, eta milizien gerra beste gertakari batzuen artean salatuz. Liburuaren hirugarren atalean, Habibek idazle gisa zituen kezkak, idazkera, egilearen kazetaritza esperientzia eta lagun zaharrekiko oroitzapenak kontatzen zituen. Laugarren eta azken atalak Emotional du izenburu. Bertan, Habibek poesia narratiboaren estiloari jarraitzen zion, non poema bakoitzeko heroia narratzaile bihurtzen zen.

Habibek azterketa eta ikerketa kritikoak idatzi zituen, eta munduko hainbat lekutako aldizkari eta kultur egunkaritan argitaratu zituen, hala nola: Al Carmel (Palestina), Joussour: Australian Quarterly Literary Magazine (Australia), Tabayyun (Qatar), An-Najah Unibertsitateko Ikerketa Zientifikoko Aldizkaria (Nablus),  eta Al-Kalima aldizkaria. Habibek ingelesez argitaratutako ekarpen batzuk: Joussour, Nebula eta AlMashreq-en irakur daitezke.

Australiako egunkari arabiarretako zein beste emigrante batzuen  historiaren, kritikaren eta ikerketaren alorretan lagundu zuen. Jusoor aldizkariko editore-buru gisa lan egin zuen, eta Al-Hayat arabiar egunkariko bulegoko zuzendari gisa Sidneyn. Sidneyko Unibertsitateko arabiar hizkuntza eta literaturako irakaslea ere izan zen.

Habiben proiektu literario eta akademikoak egia, ontasuna, justizia eta askatasunaren balioak zituen ardatz, hala nola, Palestinako auzia, emakumeak eta guda eta gabeziaz beteriko mundu batean zapaldutako haurtzaroa. Habibek hainbat istorio idatzi zituen testuinguru horretan, aipagarriena A Spring that Did Not Blossom, esaterako.

 Lanak 

 The Humanitarian Patterns in the Literature of Ghassan Kanafani (Eredu humanitarioak Ghassan Kanafaniren literaturan) (1999)
 And the Children Suffer (Eta haurrek sufritu egiten dute) (2001) Bisan Publishing and Distribution.
 A Spring that Did Not Blossom (Loratu ez zen udaberria) (2003), Ikerketa eta Dokumentaziorako Arabiar Zentroa.
 From Australia: Contemporary Literary Faces (Australiatik: literatura-aurpegi garaikideak) (2006), Editore Zientifikoen Etxe Arabiarra.
 Visions of Exile and Return in the Palestinian Arab Novel (Erbesteko eta itzulerako ikuspegiak Palestinako eleberri arabiarrean) (2014), Bisan Publishing and Distribution.
 Critical Readingabs in Poetry and Novel (Irakurketa kritikoak poesian eta eleberrian) (2017), Editore Zientifikoen Etxe Arabiarra.
 My grandmother lost the dream and other stories'' (Nire amonak loa eta beste ipuin batzuk galdu zituen) (2018), Editore Zientifikoen Etxe Arabiarra.

 Erreferentziak 

 Kanpo estekak 

Kategoria:Emakume eleberrigileak
Kategoria:Palestinako aktibistak
Kategoria:Palestinako idazleak
Kategoria:Palestinar emakumeak
Kategoria:Palestinako diaspora